༄། ། ས་ཐོབ་པའི་ཡོན་ཏན་བརྒྱ་ཕྲག་བཅུ་གཉིས་ཀྱི་ལུང་ཁུངས་དང་བཅས་པ། །  ངོ་མཚར་རྨད་དུ་བྱུང་ངོ་ངོ་མཚར་ཅི་ཡང་མཐོང་། ། མི་ཡི་གནས་སུ་ལྷ་རྫས་དཀོན་ཡང་ངས་འདིར་མཐོང་། ། དཔལ་ཆེན་བླ་མ་དེ་ཡིས་བདག་ལ་གནང་བ་ཡི། ། དངོས་པོ་འདི་ལ་ཁྱེད་ཅག་ཐམས་ཅད་ལྟད་མོ་ལྟོས། ། དཔལ་ལྡན་ཕག་མོ་གྲུ་པ་དེ་ལ་ཕྱག་འཚལ་ལོ། ། ཇི་ལྟར་ཉི་མའི་དཀྱིལ་འཁོར་མཁའ་ལ་རབ་གསལ་བས། ། ངར་སྣབས་འཚེར་བ་ཉི་མའི་དཀྱིལ་འཁོར་ཇི་བཞིན་དུ། ། བདག་ཀྱང་དེ་འདྲ་འཇིག་རྟེན་མགོན་པོ་བླ་མའི་དྲིན། ། རྗེས་སུ་དྲན་པར་གྱུར་པས་འདིར་ནི་རྣམ་པར་གཡོ། ། ཆོས་འདི་བྱེད་ལོ་ཙམ་ཡང་ངོ་མཚར་འདི་དྲན་ན། ། སྙིང་ནས་བྱས་ན་སྙིང་ནས་ངོ་མཚར་ཅི་འདྲ་ཨང་། ། ཆོས་རྗེ་བླ་མ་མཆོག་དེས་བདག་ཅག་རྒྱལ་གྱུར་ཅིག། འཕགས་པའི་ས་ཐོབ་པའི་ཡོན་ཏན་འབྱུང་ཚུལ་ནི། རིམ་གྱིས་པ། ཅིག་ཅར་བ། འགའ་ཞིག་ཡོད་འགའ་ཞིག་མེད་པ། རེ་རེ་འབྱུང་ལ་གཞན་མི་འབྱུང་བ། རྣལ་འབྱོར་པ་རང་གི་སྣང་བ། ཡོད་ཀྱང་གཞན་གྱིས་མི་མཐོང་བ། ཡོན་ཏན་བརྒྱ་ཕྲག་བཅུ་གཉིས་ཀྱི་ལུང་ཁུངས་དང་རྣམ་པ་དྲུག་ལས། དེ་ལ་དང་པོ་རིམ་གྱིས་པ་ནི། སངས་རྒྱས་བཅོམ་ལྡན་འདས་ཀྱིས། ཚུལ་ཁྲིམས་ལས་ཏིང་ངེ་འཛིན། ཏིང་ངེ་འཛིན་ལས་ཤེས་རབ་སྐྱེ་བར་གསུངས་ལ། དེ་ཡང་རྒྱལ་པོ་ཆེན་པོ་མ་སྐྱེས་དགྲས་ཐ་དད་པ་རབ་ཏུ་བྱུང་བ་ལས་མཐོང་བའི་ཆོས་ལ་མྱོང་བར་འགྱུར་བའི་འབྲས་བུ་ཇི་ལྟ་བུ་ཐོབ་པ་ཞུས་པ་ལས་ཚུལ་ཁྲིམས་ཀྱི་ཕུང་པོ་སྦྱངས་པ་ལས་ཏིང་ངེ་འཛིན་གྱི་ཕུང་པོ་ཞི་གནས་འབྱུང་ལ་དེ་ལ་རྫུ་འཕྲུལ་ལ་སོགས་པའི་ཡོན་ཏན་བསམ་གྱིས་མི་ཁྱབ་པ་བྱུང་ནས། ཟག་པ་ཟད་པ། ཟད་པ་ཤེས་པ་དང་མི་སྐྱེ་བ་ཤེས་པ། ཤེས་པས་ཤེས་རབ་དགྲ་བཅོམ་པ་གསུངས་པ་ལྟ་བུའོ། ། ཅིག་ཅར་བ་ནི་མདོ་ནས། ས་དང་པོ་ཐོབ་ནས་རབ་ཏུ་བྱུང་སྟེ་བསྒོམས་ན་གཟོད་ཡོན་ཏན་བརྒྱ་ཕྲག་བཅུ་གཉིས་འབྱུང་བ་དང་། ཡུམ་རྒྱས་པ་ནས། ས་ཐོབ་ནས་ས་སྦྱང་བ་སྟོན་པ། སྤང་བྱ་སྤངས་ནས་ད་གཟོད་ཡོན་ཏན་སྐྱེ་བ་འཐད་པ་དང་། གྲངས་མེད་གསུམ་གྱི་ཁས་ལེན་ཡོད་ན། གསུམ་གྱི་བཅུ་ཆ་རེ་རེ་སྦྱངས་པས་བརྒྱ་ཕྲག་བཅུ་གཉིས་པོ་ཐོབ་པར་རིགས་པའོ། ། འགའ་ཞིག་ཡོད་ལ་འགའ་ཞིག་མེད་པ་ནི། སངས་རྒྱས་བག་ཆགས་ཀྱི་མཚམས་སྦྱོར་བའི་ཉོན་མོངས་པ་ཤེས་བྱའི་སྒྲིབ་པ་སྤངས་པས་ཐམས་ཅད་མཁྱེན་པ་ཡོན་ཏན་མ་ལུས་པ་ཐོབ་པ་ཡིན་ལ། ས་བཅུ་མན་ཆད་གཙོར་ཚོགས་མི་འདྲ་བ་གཙོ་བོར་སྦྱངས་པ་རེ་རེ་ལས། རེ་རེའི་ཡོན་ཏན་འབྱུང་ལ། གཞན་མི་འབྱུང་བ་ནི། མོའུ་འགལ་གྱི་བུ་ཆེན་པོ་དང་། ནོར་བཟང་གི་བླ་མ་བརྒྱ་རྩ་བཅུ་ལྟ་བུའོ། ། རྣལ་འབྱོར་པ་རང་གི་སྣང་བ་ནི། མངོན་པར་རྟོགས་པ་སྐྱེས་ནས། ཉོན་མོངས་པ་གསུམ་བསལ་གཞག་མེད་པ། ཆོས་ཀྱི་སྐུ་འབའ་ཞིག་ཏུ་མཐོང་ཞིང་། སྐུ་གསུམ་དུ་བུམ་པ་ལ་ངོ་སྤྲད་པ་ལྟ་བུའོ། ། ཡོད་ཀྱང་གཞན་གྱིས་མི་མཐོང་བ་ནི། ཨཱརྻ་ན་གརྫུ་ན་ས་ཐོབ་པའི་ཡོན་ཏན་དང་། བཅོམ་ལྡན་འདས་མ་ཕམ་པ་སློབ་དཔོན་འཕགས་པས་བསྟན་པ་དང་། འདུས་པ་ཆེན་པོར་བདུད་ཀྱི་བུ་མོ་ལྔ་བརྒྱས་སེམས་བསྐྱེད་པ་དང་བཟོད་པ་ཆེན་པོ་ཐོབ་པ་ལས་སངས་རྒྱས་ཀྱི་བྱིན་གྱིས་བརླབས་ཀྱི་མེ་ཏོག་གི་གདུགས་རྒྱལ་བ་རྣམས་ཀྱི་དབུ་ལ་སྣང་བ་མཐོང་བ་ལྟ་བུའོ། ། ། ། ༤༣༥༽